stanford-oval/wikipedia huggingface dataset:
להתעורר

| --- | --- |
 סוגה:  סדרת דרמה   מסתורין   מותחן
 יוצרים:  קייל קילן 
 בימוי:  דייוויד סלייד 
 שחקנים:  ג'ייסון אייזקס  ברדלי דריל וונג  לורה אלן  דילן מינט  שרי ג'ונס 
 ארץ מקור:  ארצות הברית
 שפות:  אנגלית
 מקום התרחשות:  לוס אנג'לס 
 מספר עונות:  1
 מספר פרקים:  13
 הפקה
 מפיקים בפועל:  קייל קילן 
 הפצה:  פוקס המאה ה-20 בטלוויזיה 
 מוזיקה:  ריינולד הייל 
 אורך פרק:  40-42 דקות
 שידור
 רשת שידור:  NBC
 תקופת שידור מקורית:  1 במרץ 2012 – 24 במאי 2012
 קישורים חיצוניים
 www.nbc.com/awake
 דף התוכנית ב-IMDb
 
להתעורר (באנגלית: Awake) היא סדרת דרמה אמריקאית, ששודרה ברשת NBC ב-2012. הסדרה נוצרה על ידי קייל קילן.
הסדרה היא מותחן אודות השוטר מייקל בריטון (ג'ייסון אייזקס), אשר מתעורר לאחר תאונה ומגלה שהוא חי בשתי מציאויות - במציאות אחת אשתו האנה (לורה אלן) שרדה בתאונה ואילו בנו נהרג, ובמציאות האחרת בנו רקס (דילן מינט) שרד ואילו אשתו נהרגה.
עלילה

מייקל בריטון הוא בלש במשטרת לוס אנג'לס. הסדרה מתחילה בכך שהוא נוסע ברכב עם אשתו ובנו ועובר תאונה. לאחר התאונה, מייקל נקלע בין שני עולמות – בעולם אחד אשתו האנה שרדה את התאונה ואילו בנו נהרג, ובעולם השני בנו רקס שרד את התאונה ואשתו נהרגה. בכל פעם שמייקל הולך לישון בעולם אחד, הוא מתעורר בעולם השני. כדי להבדיל בין העולמות, בעולם שבו נמצאת האנה עונד מייקל צמיד אדום, ובעולם שבו נמצא רקס הוא עונד צמיד ירוק.
לאחר התאונה, בשני העולמות המפקדת שלו במשטרה מאפשרת לו לשוב לעבודתו, אך שולחת אותו לטיפול פסיכיאטרי. בעולם האדום הוא מטופל על ידי דוקטור לי, ובעולם הירוק על ידי דוקטור אוואנס. לשני המטפלים שלו גישה טיפולית שונה, ולעיתים במהלך הטיפולים מייקל מעמת את אחד המטפלים עם משהו שאמר השני בעולם השני.
גם בעבודתו, ישנם הבדלים בין שני העולמות של מייקל – בעולם האדום שותפו הוותיק אייזאיה פרידמן, שמכונה "בירד", מועבר לתחנת משטרה בקצה השני של העיר, ומייקל מצוות לבלש הצעיר אפרם ווגה. בעולם הירוק, עם זאת, מייקל ממשיך לעבוד עם בירד.
במהלך הסדרה עובד בריטון על מקרי פשע בשני העולמות, ומנסה לאזן בין החיים האישיים שלו והחיים בעבודתו בשני העולמות השונים.
המציאות הירוקה והמציאות האדומה

כדי להבדיל בין העולמות שהוא כלוא ביניהם, בעולם שבו נמצאת האנה עונד מייקל בריטון צמיד אדום, ובעולם שבו נמצא רקס הוא עונד צמיד ירוק. נוסף על הצמידים, בשביל להבדיל בין המציאויות הצופים יכולים להיעזר גם בצבעים שמאפיינים כל מציאות - הסצנות של המציאות האדומה מאופיינות בפילטר שמקנה להן גוון אדום, ואילו הסצנות במציאות הירוקה מתאפיינות בפילטר שמקנה להן גוון כחול.
עבור בריטון, שני העולמות שהוא כלוא ביניהם מציאותיים, וכשהמטפלת שלו אומרת לו "אני מבטיחה לך שזה העולם האמיתי" הוא עונה "זה בדיוק מה שהפסיכולוג השני אמר". עד הפרק האחרון, לא בריטון ולא הצופים יודעים איזו מציאות היא אמיתית ואיזו מציאות היא חלום.
מוטיב של הסדרה שמתכתב בין שני העולמות מופיע בעבודתו של בריטון. בכל פרק עובד הבלש במקביל על מקרה פשע אחד בעולם הירוק ועל מקרה אחר בעולם האדום, ובמהלך הפרק הוא מוצא כל פעם קשר בין העולמות, שעוזר לו לפענח את המקרים שהוא עובד עליהם. הקשר מתבטא בדרך כלל באדם שמופיע בשתי המציאויות, או בפרט שולי לכאורה – לדוגמה, כובע – שמופיע גם בעולם הירוק וגם באדום, ומסב את תשומת לבו של בריטון לפרט קטן שהוא היה מפספס אחרת, או לדברים שלא יכול היה לדעת.
גם בחייו האישיים, בריטון נעזר בפרטים שלמד בעולם אחד בעולם האחר. לדוגמה, בעולם האדום מגלה חבר של בנו להאנה שבכל פעם שרקס אמר להם שהוא הולך איתו לים הם בעצם בנו אופנוע יחד, ואז בעולם הירוק, כשבנו אומר לו שהוא הולך לים, מייקל משיב לו "תחבוש קסדה".
דמויות

הדמויות הדומיננטיות במציאות הירוקה:
מייקל בריטן (ג'ייסון אייזקס) - בלש במשטרת לוס אנג'לס שכלוא בין שני העולמות, גיבור הסדרה.
רקס בריטן (דילן מינט) - בנם של מייקל והאנה.
אייזיאה "בירד" פרימן (סטיב האריס) - בלש ושותפו הוותיק של מייקל.
דוקטור אוואנס (שרי ג'ונס) - הפסיכיאטרית של מייקל.
הדמויות הדומיננטיות במציאות האדומה:
מייקל בריטן
האנה בריטן (לורה אלן) - אשתו של מייקל.
אפרם וגה (וילמר ולדראמה) - בלש צעיר במשטרה, ושותפו החדש של מייקל.
דוקטור לי (בי.די. וונג) - הפסיכיאטר של מייקל.
ראו גם

התעוררות (סדרת טלוויזיה), רימייק רוסי
הערות שוליים

↑  Five Reasons You Can't Miss Tonight's Awake Premiere
ארץ הפלאות (סדרת טלוויזיה)

| --- | --- |

 מבוסס על:  עד עצם היום הזה 
 סוגה:  פנטזיה דרמה פעולה הרפתקאות דרמה קומית מסתורין
 יוצרים:  אדוארד קיציס אדם הורוביץ זאק אסטרין ג'יין אספנסון
 בימוי:  Ralph Hemecker 
 שחקנים:  סופי לואו מייקל סוצ'ה פיטר גדיוט אמה ריגבי נאבין אנדרוס
 מדבבים:  ג'ון לית'גו   איגי פופ
 ארץ מקור:  ארצות הברית קנדה
 שפות:  אנגלית
 מקום התרחשות:  לונדון 
 מספר עונות:  1
 מספר פרקים:  13
 תוכנית מקור:  עד עצם היום הזה
 הפקה
 מפיק:  קאת'י גילרוי בריאן ונקים
 מפיקים בפועל:  אדוארד קיציס אדם הורוביץ סטיב פרלמן זאק אסטרין
 חברת הפקה:  ABC
 הפצה:  Disney–ABC Domestic Television, דיסני+ 
 עורכים:  ג'רום שוורץ ג'ן קאו
 אתר צילומים:  קולומביה הבריטית, קנדה
 צלמים:  אטילה סלאי (Szalay)
 מוזיקה:  מארק אישם
 אורך פרק:  45 דקות
 שידור
 רשת שידור:  ABC
 רשת שידור בישראל:  yes Action HD
 תקופת שידור מקורית:  10 באוקטובר 2013 – 10 באפריל 2014
 קישורים חיצוניים
 האתר הרשמי (באנגלית)
 דף התוכנית ב-IMDb
 
ארץ הפלאות (באנגלית: Once Upon a Time in Wonderland) היא סדרת פנטזיה-דרמה המשכית אמריקאית שנוצרה על ידי אדוארד קיציס, אדם הורוביץ, זאק אסטרין וג'יין אספנסון עבור אולפני ABC. התוכנית היא סדרה בת של "עד עצם היום הזה". היא שודרה מ-10 באוקטובר 2013 עד 10 באפריל 2014 בערוץ ABC.
הסדרה מבוססת על סיפורו הקלאסי של לואיס קרול, "הרפתקאות אליס בארץ הפלאות", אך עם טוויסט שונה בעלילה. סיפור העלילה מתרחש באותו יקום בו מתרחשת סדרת האם "עד עצם היום הזה", בארץ הפלאות של ימינו, ומציג גם פלשבקים לארץ הפלאות בתקופה שלפני הקללה האפלה שהטילה המלכה הרעה מסיפורי שלגיה. בגלל זה, הסדרה מחויבת לעקוב גם אחר העיבודים של דיסני ודומיה לסיפור. בנוסף, הסדרה הציגה פרקי קרוסאובר עם "עד עצם היום הזה", וקשר לדמויות הסדרה שלכודות בעיירה הבדיונית סטוריברוק שבמיין.
עלילת הסדרה

עלילת הסדרה מתחילה באליס, נערה החיה באנגליה הוויקטוריאנית, שמספרת לאביה על ארץ חדשה ומוזרה שקיימת בצדה השני של מחילת ארנבים. חתול בלתי נראה, זחל המעשן נרגילה וקלפי משחק מדברים הם רק חלק מהדברים המופלאים שקיימים בארץ זו, אותה ראתה בהרפתקה שחוותה (המתוארת בספר "אליס בארץ הפלאות"). בעקבות הסיפור שלה, מתכננים הוריה לשולחה לבית משוגעים, שם תטופל על ידי פסיכולוגים.
אליס יוצאת חזרה לארץ הפלאות, כדי למצוא הוכחה לביקורה שם. בארץ הפלאות היא פוגשת בג'יני בשם סיירוס, ומתאהבת בו, אך המלכה האדומה מפילה אותו מצוק, ולכאורה הורגת אותו. אליס חוזרת לבית המשוגעים, שם מנסים לטפל בה, עד שהארנב הלבן ונסיך הלבבות (המזוהה עם ויל סקרלט מסיפורי רובין הוד) מגיעים לבית המשוגעים, מספרים לאליס שסיירוס אהובה עדיין חי, ומחזירים אותה לארץ הפלאות. השלישייה יוצאת למסע להשבתו של סיירוס, השבוי בידיו של ג'אפר (דמות מסיפורי אלאדין), שעובד עם המלכה האדומה. השניים מנסים יחדיו לשנות את חוקי הקסם המתקיימים בארץ הפלאות, וזקוקים לשם כך לג'ינים. בדרכה היא מתמודדת עם מזימותיהם של ג'אפר והמלכה האדומה, הזקוקים כעת גם לאליס, עם גחמותיה של ארץ הפלאות, בניהם הג'ברווקי משיר האיגיון המפורסם שמופיע בספר "אליס בארץ הפלאות".
דמויות > דמויות ראשיות

אליס (סופי לואו; את אליס הילדה מגלמת מילי בובי בראון) – מחפשת אחר אהובה סיירוס בלווי נסיך הלבבות והארנב הלבן.
ויל סקרלט/נסיך הלבבות/המלך הלבן (מייקל סוקה) – גנב העוזר לאליס במסעה בארץ הפלאות תמורת משאלה משלוש משאלות הג'יני.
סיירוס (פיטר גדיוט) – ג'יני שהגיע לארץ הפלאות. אהובה של אליס.
המלכה האדומה/אנסטסיה (אמה ריגבי) – ארוסתו לשעבר של ויל. קוסמת ומלכה בארץ הפלאות.
ג'אפר (נאבין אנדרוז; אנתוני קיוואן משחק את ג'אפר הילד) – קוסם אפל, רוצה לנקום באביו הסולטאן שניסה להורגו.
הארנב הלבן (אותו מדבב ג'ון לית'גו) – ארנב שמחזיר את אליס לארץ הפלאות, עובד עבור המלכה האדומה, ולאחר מכן עבור ג'אפר בתמורה להצלת אשתו וילדיו, ולאחר שאליס וויל משחררים את משפחתו, מפסיק.
דמויות > דמויות משנה

אדווין (שון סמית') – אביה של אליס, הגיע בעקבותיה לארץ הפלאות.
טידלדי וטידלדם (מאטי פינקיו ובן קוטון בהתאמה) – משרתיה של המלכה האדומה; טידלדי עובד בחשאי עבור ג'אפר.
הזחל (מדובב על ידי איגי פופ) – בעליו של מועדון "העולם התחתון".
הסולטאן (בריאן ג'ורג') – אביו של ג'אפר, נכלא לצידו של סיירוס.
אמארה (זולייקה רובינסון) – קוסמת אפלה שלימדה את ג'אפר קסם אפל והייתה אהובתו. אמם של סיירוס ואחיו.
שרה (הת'ר דארקסין) – אמה החורגת של אליס, מסיתה את אביה לא להאמין באמיתות סיפוריה של אליס על ארץ הפלאות.
ג'ברווקי (פטה סרג'נט) – יצור קסום דמוי אישה שג'אפר משחרר במאמציו למצוא את הג'יני. קוראת מחשבות ופחדים.
אליזבת' / "ליזארד" (לורן מק'נייט) – הייתה גנבת לצידו של ויל, עזרה לאליס למצוא את ויל. מאוהבת בויל.
דמויות > אורחים

רובין הוד (שון מגווייר) - גנב, צירף את ויל סקרלוט לאנשיו העליזים.
קורה/מלכת הלבבות (ברברה הרשי) - הפרידה בין ויל לאנסטסיה ותלשה את לבו של ויל הבודד לבקשתו.
בני ערובה (סדרת טלוויזיה אמריקאית)

| --- | --- |
 מבוסס על:  בני ערובה
 סוגה:  דרמה ומתח
 שחקנים:  טוני קולט 
 ארץ מקור:  ארצות הברית 
 שפות:  אנגלית
 מקום התרחשות:  וושינגטון די. סי. 
 מספר עונות:  1 
 מספר פרקים:  15 
 הפקה
 מפיק:  סקוט ואיט
 מפיקים בפועל:  ג'פרי נכמנוף 
 חברת הפקה:  Jerry Bruckheimer Television Nana.10.Co.il Warner Bros. Television
 הפצה:  האחים וורנר טלוויזיה 
 מוזיקה:  ג'ף רוסו 
 שידור
 רשת שידור:  CBS
 פורמט (תמונה):  480i 16:9 (SDTV), 1080i (HDTV)
 תקופת שידור מקורית:  23 בספטמבר 2013 – 6 בינואר 2014 
 קישורים חיצוניים
 http://www.cbs.com/shows/hostages
 דף התוכנית ב-IMDb
 
בני ערובה (באנגלית: Hostages) היא סדרת טלוויזיה אמריקאית, ששודרה ברשת CBS בשנת 2013. הסדרה פותחה עבור הטלוויזיה האמריקאית על ידי אלון ארניה וג'פרי נחמנוף והיא מבוססת על הסדרה הישראלית באותו השם שיצרו עמרי גבעון ורותם שמיר והופקה על ידי חיים שריר, שהוקרנה בבכורה ב-13 באוקטובר 2013, כמעט שלושה שבועות לאחר שידור הגרסה האמריקאית. ג'פרי נחמנוף כתב וביים את פרק הפיילוט לגרסה האמריקאית. הסדרה הוקרנה בבכורה ב-23 בספטמבר 2013 והסתיימה ב-6 בינואר 2014.
ב-10 במאי 2014, רשת CBS הודיעה על ביטול הסדרה לאחר עונה אחת.
עלילה

משפחתה של רופאה נלקחת כבני ערובה על ידי צוות בראשות סוכן FBI סורר לילה לפני שהיא אמורה לבצע ניתוח בנשיא ארצות הברית. היא מצווה על ידי החוטפים להתנקש בנשיא במהלך הניתוח על מנת להציל את משפחתה.
שחקנים ודמויות

טוני קולט בתפקיד ד"ר אלן סנדרס, מנתחת מכובדת בבית החולים מרילנד קולג' בוושינגטון הבירה שנבחרה לנתח את נשיא ארצות הברית
דילן מקדרמוט בתפקיד הסוכן המיוחד של האף-בי-איי, דאנקן קרלייל, מנהיג הצוות שלוקח את בני משפחת סנדרס כבני ערובה. המוטיבציה שלו היא לעזור לאשתו החולה נינה, הסובלת מסרטן הדם
טייט דונובן בתפקיד בריאן סנדרס, בעלה של אלן סנדרס ובעלים של חברת נדל"ן בוושינגטון. הוא מנהל רומן עם העוזרת שלו, סמנתה
קווין שפרד בתפקיד מורגן סנדרס, בתם המתבגרת של אלן ובריאן סנדרס
פליין וורד בתפקיד ג'ייק סנדרס, בנם המתבגר של אלן ובריאן סנדרס וצעיר ממורגן
בילי בראון בתפקיד ארצ'ר פטיט, חבר בצוות שלוקח את משפחת סנדרס כבני ערובה. הוא ודאנקן הכירו לפני 13 שנים לאחר שחולץ ידי FARC בזמן שעבדו בגבול קולומביה
סנדרין הולט בתפקיד סנדרין רנו, חברה בצוות שלוקח את משפחת סנדרס כבני ערובה. היא וארצ'ר נפגשו כשהיו באפגניסטן
רייס קוירו בתפקיד קרמר דילייני, חבר בצוות שלוקח את משפחת סנדרס כבני ערובה וגיסו של דאנקן
ג'יימס נופטון בתפקיד הנשיא פול קינקייד
הילרי ברטון בתפקיד סמנתה, פילגש ועוזרתו של בריאן סנדרס
פול קלדרון בתפקיד סוכן השירות החשאי סטן הופמן, איש משפחה חרוץ שהוטל עליו לעבוד בצוות המשימה המשותף עם ה-FBI על חקירת האיום על חיי הנשיא
ג'ים טרו-פרוסט בתפקיד סוכן השירות החשאי לוגן
בריאן ווייט בתפקיד תומאס בלייר, ימאי ומנהל NSA.
ג'ואן קלי בתפקיד ונסה מור, אחותה של מרי קינקייד
ג'רמי בוב בתפקיד קוונטין קריסי, ראש המטות המשולבים בממשל קינקייד
לולה קוק בתפקיד סוייר קרלייל, בתו של דאנקן
לארי פיין בתפקיד ברטון דילייני, חותנו של דאנקן ויועצו של פול קינקייד כשהיה סנאטור
טיילר אליוט בורק בתפקיד בויד נורטון, חבר של מורגן
מרי אליזבת מסטרנטוניו בתפקיד הגברת הראשונה מרי קינקייד, אשת הנשיא פול קינקייד.
פרנסי סוויפט בתפקיד נינה קרלייל, אשתו החולה של דאנקן
הפצה

הסדרה שודרה בבריטניה בערוץ 4, באוסטרליה ב-Nine Network, בקנדה ברשת CTV, באמריקה הלטינית בערוץ Warner, בהולנד ב-NET 5, בניו זילנד בערוץ TV One, בפינלנד ב-MTV, בדרום אפריקה ברשת M-Net, בהודו בערוץ זי קפה, בצרפת ב-Canal +, בפורטוגל ב-RTP2, באוסטריה ב-1 ORF, בבלגיה ברשת een בספרד ב-Antena 3 ובסלובניה בערוץ הטלוויזיה POP.
הערות שוליים

↑  "CBS Announces 2013-2014 Primetime Schedule". The Futon Critic. 15 במאי 2013. נבדק ב-18 במאי 2013. {{cite web}}:  (עזרה)
↑  Ausiello, Michael (10 במאי 2013). "Fall TV Scoop: CBS Picks Up Six Series, Including Sarah Michelle Gellar's Crazy Comedy, Josh Holloway's Intelligence and Chuck Lorre's Mom". TVLine. נבדק ב-18 במאי 2013. {{cite web}}:  (עזרה)
↑  Rose, Lacey; Goldberg, Lesley (10 במאי 2013). "CBS Orders Chuck Lorre's 'Mom,' Robin Williams' 'Crazy Ones,' Will Arnett Comedy, More". The Hollywood Reporter. נבדק ב-18 במאי 2013. {{cite web}}:  (עזרה)
↑  Andreeva, Nellie (17 בינואר 2013). "CBS Orders Jerry Bruckheimer-Produced 'Hostages' To Pilot, Toni Collette To Star". Deadline Hollywood. נבדק ב-18 במאי 2013. {{cite web}}:  (עזרה)
↑  Byrne, Craig (17 ביוני 2013). "CBS Announces Fall 2013 Premiere Dates". KSiteTV. נבדק ב-22 ביוני 2013. {{cite web}}:  (עזרה)
↑  Swift, Andy (10 במאי 2014). "CBS Cancels The Crazy Ones, Intelligence, Friends With Better Lives and Two Other Series". TVLine. נבדק ב-10 במאי 2014. {{cite web}}:  (עזרה)
אנדריי קרמאריץ'

אנדריי קְרָמַארִיץ' (בקרואטית: Andrej Kramarić; נהגה: [ǎndrej krǎmaritɕ]; נולד ב-19 ביוני 1991 בזאגרב, יוגוסלביה) הוא כדורגלן קרואטי המשחק בעמדת החלוץ בהופנהיים ובנבחרת קרואטיה. הוא מלך שערי הופנהיים בכל הזמנים. קרמאריץ' שבר שיאי שערים רבים במהלך הקריירה שלו, ועם למעלה מ-230 שערי קריירה, רבים מחשיבים אותו כאחד הכדורגלנים הקרואטים הטובים ביותר בכל הזמנים. במהלך שנותיו בקבוצות הצעירות הבקיע למעלה מ-450 שערים. החל את לשחק בגיל שש בקבוצות הילדים של דינמו זאגרב. בגיל 17 ערך את הופעת הבכורה בבוגרים, והוכר כאחד הכישרונות הגדולים ביותר של המועדון.
בשנת 2013, לאחר שנתקל במחלוקת עם הנהלת דינמו, קרמאריץ' עבר לרייקה הקרואטית, שם כבש 37 שערים ב-42 משחקי ליגה לפני מעברו ללסטר סיטי תמורת 9 מיליון ליש"ט. הוא שיחק שם שנה וחצי, ובילה חלק מהזמן בהשאלה להופנהיים לפני שעבר אליה באופן קבוע. ב-29 במרץ 2019, הוא הפך למלך השערים בכל הזמנים של המועדון. ב-24 בינואר 2021, הוא הפך לקרואטי שכבש הכי הרבה שערים בהיסטוריה של הבונדסליגה.
לקרמאריץ' 53 הופעות בנבחרות הנוער השונות עבור קרואטיה, ו-22 שערים בסך הכול. הוא השתתף באליפות אירופה עד גיל 19 בשנת 2010, ושיחק ארבעה משחקים עבור הנבחרת, שהגיעה לחצי הגמר של הטורניר. הוא ערך את הופעת הבכורה שלו בנבחרת הבוגרת בשנת 2014, והשתתף מאז בשלוש אליפויות אירופה (בשנים 2016, 2020 ו-2024) ובשני מונדיאלים (בשנים 2018 ו-2022), כאשר עזר לקרואטיה להגיע לגמר המונדיאל בשנת 2018, ולחצי הגמר בשנת 2022.
קריירת מועדונים > דינמו זאגרב

קרמאריץ' החל את לשחק בגיל שש בקבוצות הילדים של דינמו זאגרב. ב-24 במאי 2009 ערך את הופעת הבכורה בקבוצת הבוגרים של המועדון במשחק נגד היריבה העירונית נ.ק. זאגרב (אנ'). הופעה זאת הייתה ההופעה היחידה שלו בקבוצה במהלך עונת 2008/2009. עונה לאחר מכן הפך לחלק מסגל הקבוצה בצורה סדירה. ב-15 ביולי 2009 ערך את הבכורה האירופית שלו במשחק מול קבוצת פיוניק ירוואן הארמנית במסגרת מוקדמות ליגת האלופות.
במהלך העונה הבקיע 7 שערים ב-24 משחקים בהם שותף וזכה עם הקבוצה בתואר האליפות. בנוסף, הבקיע 4 שערים בחמישה משחקי גביע וששותף בחמישה משחקים במסגרת האירופאית, בהם לא הבקיע.
לאחר מינויו של ואהיד חלילודז'יץ' למאמן הקבוצה הפך קרמאריץ' לשחקן מחליף ומיעט לקבל דקות משחק במהלך עונת 2010/2011. למרות מיעוט הדקות הבקיע 5 שערים במהלך העונה ובסיום העונה היה שותף בזכייה של הקבוצה בדאבל – אליפות וגביע. דקות המשחק הצטמצמו עוד יותר ובמחצית הראשונה של העונה הבאה רשם רק 3 הופעות. בפברואר 2012 הושאל לקבוצת לוקומוטיבה זאגרב. במחצית העונה הראשונה בלוקומטיבה כבש 5 שערים ובעונה שלאחר מכן הוסיף 15 שערים וסיים במקום השני מבין כובשי השערים בליגה הקרואטית.
בעקבות הצלחתו הוחזר לסגל דינמו זאגרב, בתקווה שיסייע לקבוצה שהתקשתה להבקיע שערים. למרות הציפיות הגדולות מצא את עצמו שוב כשחקן מחליף ומיעט לקבל דקות משחק. קראמיץ' הביע את חוסר שביעות רצונו בריאיון עיתונאי.
קריירת מועדונים > לוקומוטיבה זאגרב

בפברואר 2012, קרמאריץ' הושאל ללוקומוטיבה זאגרב עד סוף העונה. בלוקומוטיבה, הוא הפך לאחד החלוצים המוכשרים ביותר בדרום-מזרח אירופה, וכבש 20 שערים ב-44 הופעות ליגה בעונה וחצי שבהן שיחק עבור הקבוצה. בעונה המלאה הראשונה שלו עם לוקומוטיבה, קרמאריץ' סיים במקום השני אחרי בטבלת מלך השערים של הליגה. הוא גם עזר לקבוצתו להגיע לגמר הגביע הקרואטי, שם היא הפסידה להיידוק ספליט.
קריירת מועדונים > חזרה לדינמו זאגרב

הייתה התרגשות רבה כאשר קרמאריץ' חזר לדינמו זאגרב בתחילת עונת 2013/2014, כאשר רבים מהפרשנים חזו שהוא יהפוך לחלוץ האכזרי שהיה חסר לדינמו בשנים האחרונות. הוא החל את עונת החזרה שלו כאשר נכנס כמחליף במשחק הסופרקאפ הקרואטי, שם דינמו הבטיחה את התואר הראשון שלה לעונה על ידי ניצחון על היידוק ספליט בפנדלים. אך הדברים עבור קרמאריץ' לא התנהלו טוב מאוד, והוא מצא את עצמו שוב על הספסל. הוא התאכזב במהירות והתלונן בפני התקשורת על חוסר זמן המשחק שלו. הדבר לא התאים למנהל המועדון זוראן מאמיץ', שהחליט להכניס את הכוכב הצעיר לרשימת ההעברות, ורצה למכור אותו בקיץ.
קריירת מועדונים > רייקה

באוגוסט 2013 חתם בקבוצת רייקה. ב-15 בספטמבר ערך את הופעת הבכורה בקבוצה, כשפתח במשחק נגד קבוצת סלאבן בלופו ואף הבקיע את השער היחיד במשחק. ב-19 בדצמבר הבקיע את השלושער הראשון בקריירה בתיקו 3:3 מול קבוצת איסטרה. בעונתו הראשונה בקבוצה הבקיע 27 שערים בכל המסגרות וזכה עם הקבוצה בגביע. ב-11 ביולי היה שותף לזכייתה הקבוצה בסופרקאפ הקרואטי, כשעלה כמחליף במשחק נגד קבוצתו לשעבר, דינמו זאגרב.
את עונת 2014/2015 פתח עם חמישה שערים בשני המשחקים הראשונים, כולל שלושער מול היידוק ספליט. ב-23 באוקטובר הבקיע שלושער נוסף, הפעם מול קבוצת פיינורד במסגרת הליגה האירופית. ב-9 בנובמבר הבקיע חמישייה בניצחון 6–0 על לוקומטיבה. במחצית העונה הראשונה כבש סך של 28 שערים בכל המסגרות, בעקבות כך זכה להתעניינות מצד קבוצות מובילות בפרמייר ליג.
קריירת מועדונים > לסטר סיטי

ב-8 בינואר 2015 חתם בקבוצת לסטר סיטי תמורת כ-9 מיליון ליש"ט. ב-10 בפברואר הבקיע את שער הבכורה שלו בקבוצה, בהפסד 1–2 לקבוצת ארסנל. קרמאריץ' התקשה למצוא את מקומו בהרכב הקבוצה ובעונת 2015/2016, בה זכה עם הקבוצה באליפות, שותף בשני משחקים בלבד.
קריירת מועדונים > הופנהיים > עונת 2016/2017

ב-21 בינואר 2016 הושאל לקבוצת הופנהיים עד לסיום העונה. ב-13 בפברואר הבקיע את שער הבכורה בקבוצה, בתיקו 1-1 מול קבוצת ורדר ברמן. באותו משחק הורחק בדקה ה-77, לאחר שקיבל כרטיס צהוב שני במשחק. קרמאריץ' סיים את העונה בתור מלך השערים של הופנהיים עם 18 שערים (15 שערים בליגה). ב-4 באפריל, קרמאריץ' כבש שער בדקה ה-21 כדי להעניק להופנהיים יתרון מול אלופת גרמניה, באיירן מינכן, משחק שהופנהיים ניצחה 0–1. קרמאריץ' נחשב לאחד השחקנים המרכזיים של הופנהיים בעונת 2016/2017, בה סיימו במקום הרביעי, לצד ניקלאס זולה, סנדרו וגנר, אדם סאלאי וסבסטיאן רודי.
קריירת מועדונים > הופנהיים > עונת 2018/2019

ב-23 באוקטובר 2018, קרמאריץ' כבש צמד בתיקו 3-3 נגד ליון בליגת האלופות 2018/2019, ואז הצליח לכבוש שער בכל משחק בגומלין, נגד ליון, שחטאר דונייצק ומנצ'סטר סיטי.
ב-29 במרץ 2019, לאחר שכבש את השער ה-47 שלו עבור הופנהיים בניצחון 1–4 בליגה על באייר לברקוזן, קרמאריץ' הפך למלך השערים בכל הזמנים של המועדון בבונדסליגה, כשהוא עובר את סיאד סליהוביץ' שכבש 46. ב-28 באפריל, הוא החמיץ פנדל נגד וולפסבורג כאשר התוצאה הייתה 1-0 עבור הופנהיים, וולפסבורג הפכה את המשחק לניצחון 1–4, מה שהותיר את הופנהיים ארבע נקודות מאחור במקום הרביעי, האחרון שנותן הזדמנות להתחרות בליגת האלופות. זו הייתה החמצת הפנדל השנייה שלו בליגה עבור הופנהיים, והשלישית בסך הכול.
קריירת מועדונים > הופנהיים > עונת 2019/2020

ב-20 ביוני 2020, קרמאריץ' כבש בניצחון 4-0 על אוניון ברלין. במשחק האחרון לעונה, ב-27 ביוני, הוא כבש את כל ארבעת השערים בניצחון 0–4 בחוץ על בורוסיה דורטמונד, והפך לשחקן הראשון של הופנהיים לעשות זאת במשחק בונדסליגה. הוא גם הפך לשחקן הראשון שכבש ארבעה נגד דורטמונד בחוץ במשחק בודד, כשהוא עובר את פריץ ואלטר, ארהארד הופדיץ' וגרד מילר שכבשו שלושה. הניצחון גם הבטיח את סיומה של הופנהיים במקום השישי בבונדסליגה, והעפלתה לשלב הבתים של הליגה האירופית.
קריירת מועדונים > הופנהיים > עונת 2020/2021

ב-13 בספטמבר, קרמאריץ' כבש את שני השערים בתיקו 2-2 בגביע הגרמני נגד חמניצר, והפך בהצלחה את המשחק עם פנדל בהארכה כאשר הופנהיים ניצחה 3-2. ב-19 בספטמבר, במשחק הליגה הראשון של הופנהיים לעונה, קרמאריץ' כבש שלושער בניצחון 2–3 על קלן. המשמעות הייתה שכבש תשעה שערים בשלושה משחקים רצופים עבור המועדון, כשהוא היה הכובש היחיד של המועדון בשלושתם.
באותו זמן, הוא שבר את שיאו של מריו גומז של שערים שנכבשו ברצף במשחקי הבונדסליגה והבונדסליגה השנייה (7), כשהוא כבש שמונה בארבעה משחקי ליגה רצופים. ב-27 בספטמבר, הוא כבש צמד בניצחון 1–4 על אלופת גרמניה ואירופה, באיירן מינכן, כשהוא מסיים את רצף 32 המשחקים הלא מנוצחים שלהם ורצף 23 הניצחונות שלהם בכל התחרויות ומנחיל עליהם את התבוסה הראשונה של השנה. ב-16 באוקטובר, הוא נבחר לשחקן החודש של הבונדסליגה. באותו יום, הוכרז כי הוא נמצא חיובי לקורונה. ב-24 בינואר 2021, הוא עבר את איוויצה אוליץ' והפך לקרואטי שכבש הכי הרבה פעמים בהיסטוריה של הבונדסליגה, לאחר שכבש צמד בניצחון 0–3 על קלן והגיע ל-74 שערים. ב-15 במאי, בתיקו 1-1 עם ארמיניה בילפלד, הוא כבש את השער ה-19 שלו לעונה, שיא עבור שחקן הופנהיים, כשהוא עובר את ודאד איבישביץ' שכבש 18 בעונת 2008/2009.
קריירת מועדונים > הופנהיים > עונת 2021/2022

ב-22 בינואר 2022, קרמאריץ' כבש את השער ה-100 שלו עבור הופנהיים בכל התחרויות, בכך שכבש את השער הפותח במשחק ביתי נגד בורוסיה דורטמונד.
קריירת מועדונים > הופנהיים > עונת 2022/2023

בעונת 2022/2023, קרמאריץ' הגיע לשני ציון דרך חשובים. הוא כבש את השער ה-100 שלו בבונדסליגה וסיפק את האסיסט ה-50 שלו עבור הופנהיים בכל התחרויות. ב-20 במאי 2023, הוא כבש את השערים ה-99 וה-100 שלו, וסיפק את האסיסט לשער הרביעי, שהיה האסיסט ה-50 שלו בניצחון 2–4 על אוניון ברלין. הניצחון הזה הבטיח את הישארותה של הופנהיים בליגה הראשונה.
קריירת מועדונים > הופנהיים > עונת 2023/2024

במשחק האחרון של עונת 2023/2024, הוא כבש שלושה שערים בניצחון 2–4 על באיירן מינכן, והפך לשחקן השלישי שכובש שלושער מושלם עבור המועדון, לאחר אישק בלפודיל וודאד איבישביץ'.
נבחרת לאומית > נוער

קרמאריץ' זכה ל-53 הופעות בסך הכול עבור נבחרות הנוער השונות של קרואטיה וכבש 22 שערים. הופעתו הראשונה בנבחרת הלאומית הגיעה נגד הנבחרת הבווארית ב-31 במרץ 2005. אז הוא שיחק עבור הקבוצה עד גיל 14 וזכה ל-2 הופעות בסך הכול. קרמאריץ' התחיל להתחרות בנבחרות עד גיל 16 ועד גיל 17. הוא ערך סך של שבע הופעות במשחקי ידידות עבור הקבוצה עד גיל 16 וכבש ארבעה שערים. עבור הקבוצה עד גיל 17, הוא זכה ל-12 הופעות וכבש שישה שערים. הוא גם השתתף בכל המוקדמות של הקבוצה עד גיל 17 לאליפות אירופה עד גיל 17 2008. בנבחרת עד גיל 18, קרמאריץ' זכה ל-9 הופעות וכבש שלושה שערים.
בשנת 2008, הוא החל לשחק עבור הנבחרת עד גיל 19, איתה הגיע לחצי הגמר של אליפות אירופה עד גיל 19 ב-2010. הוא ערך את הופעת הבכורה שלו וכבש את השער הראשון שלו בנבחרת עד גיל 21 ב-5 בספטמבר 2009 במשחק מוקדמות אליפות אירופה נגד נורווגיה, כשהוא בן 18 שנים ו-81 ימים בלבד.
נבחרת לאומית > בוגרים

ב-20 באוגוסט 2014, קרמאריץ' קיבל את הזימון הראשון שלו עבור הנבחרת הבוגרת תחת המאמן ניקו קובאץ' למשחק ידידות נגד קפריסין ומשחק מוקדמות יורו 2016 נגד מלטה. הוא ערך את הופעת הבכורה שלו עבור קרואטיה ב-4 בספטמבר 2014 במשחק הידידות נגד קפריסין וסיפק בישול עבור מריו מנדז'וקיץ' בדקה ה-18. קרמאריץ' סיים את הופעת הבכורה שלו בנבחרת כשהוא מקבל ביקורות חיוביות הן מעיתונאים ואוהדים והן מהמאמן של הנבחרת הלאומית. קרמאריץ' כבש את השער הראשון שלו עבור קרואטיה במשחק המוקדמות נגד מלטה. השער השני שלו נכבש נגד אזרבייג'ן ב-13 באוקטובר 2014.
ב-9 באוקטובר 2017, קרמאריץ' כבש שני שערים במשחק מוקדמות מונדיאל 2018 קריטי נגד אוקראינה, והבטיח את העפלתה של קרואטיה לפלייאוף. ב-4 ביוני 2018, הוא נכלל בסגל הסופי של קרואטיה למונדיאל. ב-7 ביולי, ברבע הגמר של מונדיאל 2018 נגד המארחת רוסיה, הוא כבש את השער של קרואטיה שהשווה את התוצאה במחצית הראשונה. תיקו 1-1 לאחר 90 דקות גרם למשחק להיכנס להארכה, ולאחר תיקו 2-2 לאחר 120 דקות של משחק, קרואטיה שוב עברה לסיבוב הבא כשהיא מנצחת 3–4 בפנדלים. קרמאריץ' נכנס כמחליף בגמר, כאשר קרואטיה הפסידה לצרפת 4-2.
במונדיאל 2022, קרמאריץ' כבש פעמיים בניצחון 1–4 על קנדה בשלב הבתים כאשר קרואטיה הגיעה לחצי הגמר וסיימה במקום השלישי. הוא היה גם חלק מסגל קרואטיה שסיים במקום השני בעונת 2022/2023 של ליגת האומות של אופ"א.
קרמאריץ' מדורג במקום החמישי בטבלת כובשי נבחרת קרואטיה בכל הזמנים עם 28 שערים במדי הנבחרת.
סגנון משחק

קרמאריץ' תואר כחלוץ ורסטילי שהוא נייד מספיק כדי לרוץ מאחורי ההגנות במקום לחכות להרמות או לכדור שיגיע אליו. אף על פי שהוא באופן טבעי חלוץ בודד, הרבגוניות שלו הופכת אותו לשחקן שיכול לשחק היטב כקיצוני או חלוץ שני. המאמן הלאומי לשעבר שלו ניקו קובאץ' השווה אותו לחלוץ הקרואטי דאבור שוקר. במאי 2021, המאמן לשעבר שלו בהופנהיים יוליאן נגלסמן כינה אותו השחקן הטוב ביותר איתו אי פעם עבד.
חיים אישיים

ב-31 במרץ 2021, קרמאריץ' התחתן עם מיה קורקוביץ' בטקס פרטי בבית העירייה הישן בעיר העליונה של זאגרב. בסוף אוגוסט 2021, הם הפכו להורים לבן ששמו ויקטור.